
Háborús veszélyhelyzetre hivatkozó jogalkotás feletti alkotmánybírósági kontroll

Kulcsszavak: Különleges jogrend; Orosz-Ukrán háború; Alapjogkorlátozás; Kauzalitás; Alkotmánybíróság
Kutatásom során egy átfogóbb képet alkottam a magyar Alkotmánybíróság háborús veszélyhelyzeti gyakorlatáról. A különleges jogrend normál jogrendtől való eltérésének vizsgálata után, az orosz-ukrán háborúval kapcsolatos alkotmánybírósági joggyakorlat elemzése során – amely esetén iránymutatásul szolgált a koronavírus-járvánnyal kapcsolatos joggyakorlat - egy egységes különleges jogrendi teszt hiányát véltem felfedezni, különös tekintettel a kauzalitás kérdésével kapcsolatos hiányosságokra. Ezen ok-okozati összefüggés kérdésének vizsgálata álláspontom szerint egy primer kérdés kell legyen. A kutatásom során felmerülő kérdések hatására dolgozatomban egy egységes teszt kialakítására törekedtem a széttartó alkotmánybírósági gyakorlat átláthatóbbá tételének érdekében, amelyben az okozati kapcsolat az alapjog-korlátozás, illetve a különleges jogrend kihirdetésének okául szolgáló esemény között a teszt egyik fő lépcsőfokát alkotja az európai standardnak számító szükségesség-arányosság kérdésének vizsgálata előtt.



